ཡང་སློབ་དེབ་དེ་པར་དུ་བསྐྲུན་པའི་སྐོར་ལ་རྩོམ་སྒྲིག་པས་གཤམ་གསལ་ལྟར་གསུངས་ཡོད་པ་སྟེ།སློབ་དེབ་ནི་བྱིས་པའི་སློབ་གསོའི་མ་ལག་ཁྲོད་ཀྱི་ཆེས་རྩ་བའམ་ཆེས་རྨང་གཞིར་གྱུར་བའི་གྲུབ་ཆ་གལ་ཆེན་ཞིག་ཡིན་པས།ང་ཚོས་སྲིད་ཇུས་ཀྱི་ཉི་འོད་ཕྱོགས་མེད་འཕྲོ་བའི་གོ་སྐབས་བཟང་པོ་ལ་བརྟེན་ནས་བོད་རིགས་བྱིས་པ་དག་ལ་ཉེ་བར་མཁོ་ཞིང་སྤྲོ་བར་འདེགས་པའི་བསླབ་ཚན་ལྔ་བསྒྲིགས་ཡོད།ནང་དོན་གྱི་ཆ་ནས་ཡུལ་སྲོལ་རྨང་དང་།བྱིས་པ་གཞི།ཆོས་ཉིད་སྲོག་ཏུ་བཟུང་ནས།སྲོལ་བཟང་གི་ལམ་མ་བོར་ཞིང་དུས་རབས་ཀྱི་ཉམས་མ་ཤོར་བའི་ཁྱད་ཆོས་འབུར་དུ་ཐོན་ཡོད།ཁྱབ་ཁོངས་ཀྱི་ངོས་ནས་རྒྱལ་ཁབ་སློབ་གསོ་པུའུ་ཡིས་གཏན་ལ་ཕབ་པའི་ལོ་གསུམ་ནས་དྲུག་བར་གྱི་བྱིས་པའི་སློབ་སྦྱོང་དང་འཕེལ་རྒྱས་ཕྱོགས་སྟོན་ཞེས་པ་ལས་བསྟན་པའི་བདེ་ཐང་དང་།སྐད་ཆ།སྤྱི་ཚོགས།ཚན་རིག།སྒྱུ་རྩལ་བཅས་སྔོན་འགྲོའི་སློབ་གསོའི་ཆོས་ཉིད་ནང་བཞིན་བོད་རང་ལ་ཡོད་པའི་བྱིས་པའི་བློ་རིག་སྦྱོང་བྱེད་ཀྱི་སྡོངས་གྲོགས་སམ་མན་ངག་དེ་ཁེད་དང་།གནའ་གཏམ།ལེགས་བཤད།གཏམ་དཔེ།བྱིས་གླུ་སོགས་རང་རེའི་བྱིས་སྙོར་ཁང་གི་བྱིས་པའི་ལུས་སེམས་འཕེལ་རྒྱས་ཀྱི་འགྲོས་དང་བསྟུན་ཡོད།ལོ་རིམ་དབྱེ་སྟངས་ཐད་ནས་འཛིན་གྲྭ་ཆུང་བར་སློབ་དེབ་གཅིག་ལ་སྟོད་སྨད་ཆ་གཉིས་ཏེ་སློབ་སྐབས་དང་པོར་སྟོད་ཆ་ཁྲིད་ཚར་དགོས་པ་དང་སློབ་སྐབས་གཉིས་པར་སྨད་ཆ་ཁྲིད་ཚར་དགོས།འཛིན་གྲྭ་འབྲིང་བ་དང་།འཛིན་གྲྭ་ཆེ་བ།གྲ་སྒྲིག་འཛིན་གྲྭ་གསུམ་པོ་ཡང་དེ་བཞིན་ནོ༎